---
title: Hjemmeplejen på Orø
subtitle: Nærhed i hjemmeplejen giver tryghed for borgerne
date: 2024-10-05
author:
#  - 
categories: [omsorg]
format:
  html:
    include-after-body:
    - file: ../_footer.html
---

::: {.lead}

"Det vigtigste for mig i mit arbejde
er alle de dejlige og specielle borgere, som er på Orø"
siger sygeplejerske Sonja Steensen,
der er leder af hjemmeplejegruppen på Orø.

:::

Hjemmeplejen på Orø har lokaler i Elnebjergcentret,
som også rummer Orøs lokale læge og sygeplejerske.
Hjemmeplejen deler køkken med aktivitetscentret,
hvilket giver mulighed for små uformelle snakke
med de besøgende, der kommer i centeret,
hvoraf en del også er de borgere, som hjemmeplejen servicerer.

<!-- FIXME: ukendt fotograf
![](kaffebord2.jpg)
-->

Det er specielt for Orø,
at hjemmeplejen har mulighed for så tæt samarbejde
med den lokale læge og sygeplejerske:
"Mange problemer ordnes hurtigt,
fordi vi nemt kan stikke hovedet ind til hinanden og få drøftet disse",
siger Sonja.
"Tingene går nemmere, når vi kender hinanden,
så vi prioriterer også fælles personalemøder, frokoster
og andre sociale arrangementer."

Sonja vil også fremhæve hjemmeplejens samarbejde
med 112 og det lokale beredskab samt Akutteamet på Orø.
Det fungerer rigtigt godt,
og hun er imponeret over, hvor hurtigt de kan rykke ud.

Hjemmeplejegruppen på Orø beskæftiger 7 ansatte foruden Sonja.
Sonja udfører også sygeplejeopgaver hos borgerne.
Gruppen dækker dag- og aftenvagterne.
"Vi er et dejligt lille team, som er tæt på ledelsen.
Vi kender hinanden og har det godt både fagligt og socialt".
Til sammenligning
har de øvrige hjemmeplejegrupper i Holbæk Kommune mellem 20 og 30 ansatte.
Natdækningen på Orø varetages
af en selvstændig hjemmeplejegruppe fra Holbæk.

Hjemmeplejegruppen servicerer mellem 40 og 60 borgere på Orø.
Det er meget forskelligt
hvor meget hjælp den enkelte borger skal have og hvor ofte.
Opgaverne kan bl.a. være personlig pleje, sårpleje, medicindosering, træning og rengøring.

For tiden er alle ansatte i dagvagten bosiddende på Orø,
med undtagelse af Sonja, som bor i Holbæk.
Hun har i de 10 år,
hun har arbejdet på Orø,
gladeligt taget færgen til arbejde.
Derfor bliver det også underligt, at dette stopper,
når hun d. 20/12-2024 fratræder sin stilling og går på pension.

At være et godt fungerende lille team betyder også,
at der udvises stor fleksibilitet i forhold til planlægning af arbejdet,
og i forhold til at kunne dække ind for hinanden
ved kurser, sygdom med mere.
Derfor er det en stor fordel, at medarbejderne bor på øen.

Hjemmeplejegruppen har gode samarbejdspartnere i Holbæk Kommune,
i form af demensspecialist, ergo-/fysioterapeut, hjælpemidler og it-support,
som jævnligt kommer til Orø.
Ved hjælp af den store skærm i Elnebjergcentret
har hjemmeplejen også mulighed for at holde videomøder.

Sonja er meget positiv over for de aktiviteter,
der foregår i Elnebjergcentret,
og som er med til
at beboere på Orø kan komme ud at få oplevelser og møde andre mennesker.
Desværre ser Sonja også
at mange ældre med tiden bliver ensomme og mister deres sociale kontakter.
Derfor ville en organisering af besøgsvenner
f.eks. gennem Røde Kors være en god ordning at få etableret på Orø.

<!-- FIXME: ukendt fotograf
![Tonen er let og hjerteligt,
når Sonja sludrer med de besøgende på Elnebjergcentret](kaffebord2.jpg)
-->
